Karis venner: Politiet gjorde ikke nok
ARTIKKELEN ER OVER FIRE ÅR GAMMEL Hvorfor fant ikke politiet henne den gangen, er spørsmålet mange i Telemark-byen Skien stiller seg. Svaret på hva som skjedde med Kari Grønnestad da hun sporløst forsvant sommeren 2012 ble trolig kjent i går. Politiet bekrefter at det er menneskelevninger som ble funnet senket i et bur ved kaikanten langs Skienselva.VG har snakket med en rekke personer i omgangskretsen til 56-åringen. De mener politiet ikke gjorde nok for å finne henne for snart tre år siden. VENNER OM KARI:Hun prøvde å skaffe seg et normalt liv – Hun var en rusmisbruker som ble meldt savnet. Hun hentet ikke sine livsviktige medisiner og bankkortet hennes var ikke lenger i aktivitet. Du trenger ikke å være noe orakel for å skjønne at noe er riv ruskende galt, sier miljøarbeider Idar Jøntvedt på Evangeliesenteret i Skien. Han har selv vært i rusmiljøet i 30 år, men jobber nå for å hjelpe narkomane. Jøntvedt har kjent Kari Grønnestad siden 1980-tallet, og beskriver henne som en god venn og omgjengelig person. – Jeg har inntrykk av at det prioriteres langt bak i rekken når det er en rusmisbruker som er savnet, sier Jøntvedt.En kvinne som sto 56-åringen nær, deler miljøarbeiderens syn. – Politiet brydde seg ikke om Kari, hun var bare en narkoman, sier hun. Politiet avviser denne anklagen. – Vi har behandlet denne saken på lik linje med andre saker, og har fulgt opp de opplysningene som kom frem i etterforskningen. Samtidig kan det være naturlig at vi i etterkant vurderer om det er noe vi kan ha oversett eller burde ha gått videre på tidligere, sier politistasjonssjef Tore Monstad Halvorsen i Skien.Sommeren 2012, var skienspolitiet tydelige på at det ikke var noe kriminelt som lå bak forsvinningen. – Politiet hadde ingen konkrete holdepunkter for å hevde at det skulle ha skjedd noe kriminelt, men holdt alle muligheter åpne i etterforskningen. Det ble etterforsket bredt, også med tanke på en mulig straffbar handling, sier politistasjonssjefen. Funnet av levningene i buret i Skienselva ble gjort bare 600 meter fra leiligheten til den drapssiktede datteren (31). Politiet mener det er datteren som drepte moren, pakket henne inn i et bur og senket henne i elven. FORSVAREREN:Min klient har ikke erkjent noe straffbart Datterens samboer (34) er også siktet i saken. Politiet har endret siktelsen til å gjelde manglende bistand etter at Kari Grønnestad var utsatt for «massiv vold».I 2012 gikk politiet ut fra at leiligheten var det siste stedet den savnede kvinnen ble sett – nå mener de det er stedet hvor hun ble drept. – Kona sa det med en gang: Er hun død så ligger hun i elven. Hun er jo ikke den første som blir funnet der, sier Jøntvedt. Politiet sier det kan bli aktuelt å ettergå arbeidet som ble gjort i 2012. – Politidistriktet gjennomfører jevnlig evalueringer i større saker, hendelser, øvelser og lignende etter en bestemt systematikk. Denne saken er godt egnet for en slik evaluering. Når drapssaken er ferdig etterforsket og avgjort vil vi se på muligheten for en slik evaluering, sier politistasjonssjef Halvorsen.
Kari Grønnestad (56) ble funnet 600 meter fra der hun sist skal ha blitt sett i 2012. – Politiet brydde seg ikke om Kari, hun var bare en narkoman, sier ei venninne.